Flere medier: USA går bort fra tostatsløsning i Midtøsten
Det melder flere nyhetsbyråer. Dette vil i så fall være et brudd med det som i flere tiår har vært amerikansk politikk. – En tostatsløsning som ikke fører til fred, er ikke et mål noen ønsker å oppnå, sier en kilde i Det hvite hus i et møte med pressefolk tirsdag, skriver NTB. Heretter vil ikke USA lenger stille krav til betingelsene for en eventuell fredsavtale mellom Israel og Palestina, hevder kilden, som skal ha en sentral stilling i Det hvite hus. I stedet vil USA støtte enhver løsning som partene blir enige om.– Fred er målet, enten det kommer i form av en tostatsløsning, om det er det partene ønsker, eller noe annet. Reuters skriver at president Donald Trump ikke vil forsøke å «diktere» en løsning. Hvis USA går bort fra prinsippet om at palestinerne skal få sin egen stat, vil det være et kraftig brudd med amerikansk Midtøsten-politikk. I flere tiår har USA, i likhet med mange andre land, gått inn for at palestinere og israelere bør ha hver sin stat. Nyhetene kommer like før Israels statsminister Benjamin Netanyahu besøker Det hvite hus hvor han i dag skal ha samtaler med president Donald Trump. Fikk du med deg? Brende i Saudi-Arabia: De har en nøkkelrolle i Midtøsten På agendaen under onsdagens møte er mange konfliktfylte temaer; krigen i Syria, Irans atomprogram og konflikten mellom Israel og Palestina, melder Reuters. Dette inkluderer Israels bosetninger i okkuperte områder og om en palestinsk stat noen gang vil se dagens lys. Ifølge Reuters kan en endring i USAs støtte til en palestinsk stat skape sinne i den muslimske verden, deriblant hos Sunnimuslimske allierte som Trump administrasjonen trenger i kampen mot IS. Les også: Ingen fremgang i fredsprosessen mellom Israel og PalestinaOm Det hvite hus virkelig ønsker å erklære et brudd med dette prinsippet, er imidlertid uklart, ifølge nyhetsbyrået AP. Byrået peker på at kilden, som ikke ønsket å bli navngitt, uttalte seg på et pressemøte som ble arrangert på kort varsel dagen før Israels statsminister Benjamin Netanyahu besøker Det hvite hus. Kilder i USAs utenriksdepartement er overrasket over det som kom fram på pressemøtet i Det hvite hus, ifølge AP. Ansatte i utenriksdepartementet skal ikke ha vært klar over at Donald Trumps regjering planla et historisk brudd med USAs Midtøsten-politikk nå.
USA kommer ikke lenger til å forlange en tostatsløsning for Israel og de palestinske områdene.